input: VYKONÁVACIE ROZHODNUTIE KOMISIE
  z 10. marca 2014
  o finančnom príspevku Únie na núdzové opatrenia zamerané na boj proti katarálnej horúčke oviec v Nemecku v roku 2007
  [oznámené pod číslom C(2014) 1444]
  (Iba nemecké znenie je autentické)
  (2014/131/EÚ)
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 3,
  keďže:
  (1)
  V súlade s článkom 84 nariadenia o rozpočtových pravidlách a s článkom 94 delegovaného nariadenia Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (2) (ďalej len „pravidlá uplatňovania“), sa predtým, ako dôjde k viazaniu výdavkov z rozpočtu Únie, prijme rozhodnutie o financovaní, v ktorom sa stanovia hlavné prvky akcie spojenej s výdavkami, ktorú prijme inštitúcia alebo orgány, na ktoré inštitúcia delegovala právomoci.
  (2)
  V rozhodnutí 2009/470/ES sa stanovujú postupy, ktorými sa riadia finančné príspevky Únie na špecifické veterinárne opatrenia vrátane núdzových opatrení. S cieľom prispieť k čo najrýchlejšej eradikácii katarálnej horúčky oviec by Únia mala finančne prispieť na oprávnené výdavky vynaložené členskými štátmi. V článku 3 ods. 6 prvej zarážke uvedeného rozhodnutia sa stanovuje percentuálny podiel, ktorý je potrebné uplatniť vo vzťahu k nákladom vynaloženým členskými štátmi.
  (3)
  V článku 3 nariadenia Komisie (ES) č. 349/2005 z 28. februára 2005 stanovujúceho pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3), sa stanovujú pravidlá týkajúce sa výdavkov oprávnených na finančnú podporu Únie.
  (4)
  Rozhodnutím Komisie 2008/444/ES z 5. júna 2008 o finančnom príspevku Spoločenstva na núdzové opatrenia na boj proti katarálnej horúčke oviec v Nemecku v roku 2007 (4) sa stanovil finančný príspevok Únie na núdzové opatrenia zamerané na boj proti katarálnej horúčke oviec v Nemecku v roku 2007. Nemecko predložilo 6. júna 2008 oficiálnu žiadosť o úhradu podľa článku 7 ods. 1 a 2 nariadenia (ES) č. 349/2005.
  (5)
  Podľa článku 7 nariadenia (ES) č. 349/2005 sa na vyplatenie uvedeného finančného príspevku Únie vzťahuje podmienka, že plánované činnosti sa skutočne vykonali a že orgány poskytli všetky potrebné informácie v stanovených lehotách.
  (6)
  Rozhodnutím 2008/444/ES sa stanovilo, že ako časť finančného príspevku Únie by sa mala vyplatiť prvá tranža vo výške 950 000,00 EUR, a vykonávacím rozhodnutím Komisie 2011/800/EÚ z 30. novembra 2011 o finančnom príspevku Únie na núdzové opatrenia na boj proti katarálnej horúčke oviec v Nemecku v roku 2007 (5) sa stanovilo, že ako časť finančného príspevku Únie by sa mala vyplatiť druhá tranža vo výške 1 950 000,00 EUR.
  (7)
  Po uskutočnení previerok a kontrol vykonaných počas auditu na mieste pod vedením príslušného audítorského orgánu a vzhľadom na predbežné výsledky by sa teraz mala stanoviť tretia tranža finančnej podpory Únie na oprávnené výdavky, ktoré v Nemecku v roku 2007 vznikli v súvislosti s eradikáciou katarálnej horúčky oviec.
  (8)
  Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
  PRIJALA TOTO ROZHODNUTIE:
  Článok 1
  Nemecku sa ako časť finančného príspevku Únie vypláca tretia tranža vo výške 1 000 000,00 EUR.
  Článok 2
  Toto rozhodnutie, ktoré predstavuje finančné rozhodnutie v zmysle článku 84 nariadenia o rozpočtových pravidlách, je určené Spolkovej republike Nemecko.
  V Bruseli 10. marca 2014